Document ID: 32006D0232

PADOMES LĒMUMS
(2005. gada 20. decembris),
lai noslēgtu Nolīgumu starp Eiropas Kopienu un Amerikas Savienotajām Valstīm par vīna tirdzniecību
(2006/232/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas Līgumu un jo īpaši tā 133. pantu saistībā ar tā 300. panta 2. punkta pirmās daļas pirmo teikumu,
ņemot vērā Komisijas priekšlikumu,
tā kā:
(1)
Padome 2000. gada 23. oktobrī pilnvaroja Komisiju apspriest Nolīgumu starp Eiropas Kopienu un Amerikas Savienotajām Valstīm par vīna tirdzniecību.
(2)
Sarunas ir pabeigtas, un abas puses 2005. gada 14. septembrī ir parafējušas Nolīgumu starp Eiropas Kopienu un Amerikas Savienotajām Valstīm par vīna tirdzniecību (turpmāk - “Nolīgums”). Nolīgums ir vienošanās pirmo posmu, un deviņdesmit dienās pēc Nolīguma stāšanās spēkā pusēm būtu jāsāk sarunas, lai noslēgtu vēl vienu vai vairākus nolīgumus, kas turpmāk sekmē vīna tirdzniecību starp tām.
(3)
Tādēļ Nolīgums būtu jāapstiprina.
(4)
Lai atvieglinātu Nolīguma pielikumu īstenošanu un iespējamu grozīšanu, Komisija būtu jāpilnvaro pieņemt vajadzīgos noteikumus saskaņā ar Padomes Regulā (EK) Nr. 1493/1999 (1999. gada 17. maijs) par vīna tirgus kopīgo organizāciju (1) noteikto procedūru,
IR PIEŅĒMUSI ŠO LĒMUMU.
1. pants
Ar šo Kopienas vārdā tiek apstiprināts Nolīgums starp Eiropas Kopienu un Amerikas Savienotajām Valstīm par vīna tirdzniecību (turpmāk - “Nolīgums”).
Nolīguma teksts ir pievienots šim lēmumam.
2. pants
Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt Nolīgumu, lai tas kļūtu saistošs Kopienai.
3. pants
Lai piemērotu Nolīguma 5. panta 4. punktu, 7. panta 2. punktu, 8. panta 2. punktu, 9. panta 5. punktu, 11. panta 5. un 6. punktu, 13. panta 1. punktu un 14. pantu, Komisija ar šo tiek pilnvarota saskaņā ar Regulas (EK) Nr. 1493/1999 75. panta 2. punktā noteikto procedūru pieņemt pasākumus, kas vajadzīgi Nolīguma īstenošanai un grozījumu izdarīšanai tā pielikumos, protokolā un papildinājumos.
4. pants
Šo lēmumu publicē Eiropas Savienības Oficiālajā Vēstnesī.
Briselē, 2005. gada 20. decembris.

Labels: 3
17
18
15